Så tæt på tre på stribe. Alligevel blev det til det første finalenederlag til Aalborg Pirates, da holdet på hjemmebane tirsdag aften smed en sejr mod Herning Blue Fox med mindre end et minut tilbage. Det betyder, at guldfesten er kommet længere væk fra Aalborg Pirates, der dog stadig har de bedste kort på hånden til at vinde mesterskabet i ishockey. Tirsdag aften tog Aalborg-holdet imod Herning Blue Vox i den tredje finalekamp. De to første kampe mod Blue Fox er begge endt med sejre til Pirates, og det første hold, der kan skrive fire finalesejre i resultatbogen, kan hæve pokalen i Metal Ligaen. Derfor kunne Aalborg Pirates tirsdag tage et altafgørende skridt mod DM-guldet, hvis de kunne få tre på stribe mod Herning. Kampen startede dog nervøst for hjemmeholdet i en meget hårdt spillet 1. periode med lidt slagsmål. Med hiv og sving gik Aalborg Pirate dog til pause med 1-1 på mål af Aalborgs Martin Højbjerg. 2. periode blev straks mere kontrolleret fra hjemmeholdet, der kom foran på mål af veteranen og stjernespilleren Julian Jakobsen. Mod slutningen af perioden fik Pirates dog et par udvisninger, der sendte initiativet over til Herning Blue Fox, som kom til Aalborg med et aggressivt spil. Smed sejren til sidst Udeholdet var udmærket klar over, at et nederlag tirsdag aften ville gøre det næsten umuligt at snuppe guldet foran næsen på sidste års mestre fra Aalborg. Længe så det dog ud til, at Aalborg Pirates kunne tage en sikker sejr i hus. Men med blot 56 sekunder tilbage af 3. periode udlignende Herning på mål af Mathias From. Dermed blev kampen tvunget ud i overtid. Og her trak Herning Blue Fox det længste strå og vandt kampen 2-3. Dermed er guldfesten kommet længere væk fra Aalborg, der skal til Herning fredag aften for at se om, de kan hive en sejr hjem. Hvis det sker, kan Pirates vinde guldet hjemme i Gigantium på søndag.

Opsummering:
Med 56 sekunder tilbage af kampen smed Aalborg Pirates sejren på gulvet